Sy drome wentel om vlieënde motors en wetenskaplike dinge. “Aenea wil weer soos ek die wêreld red. Sy geniet ’n goeie partytjie en hou daarvan om op te tree.
Al is ma-wees nou haar prioriteit, bly sy bedrywig in die sakewêreld en gaan sy nie ophou met TV-werk nie.
“Ek werk nou aan my eie program wat deur die week verfilm word en waarvoor ek nie so baie hoef te reis nie,” vertel Cindy, wat voorheen ook ’n aanbieder van die SABC2-leefstylprogram Pasella was.
Meer wil sy nog nie oor die beplande program verklap nie. “Ek is ’n besige mens; dis in my bloed. En tussen die kinders se bedrywighede deur pak ek heeltyd nuwe projekte aan.”
“Ethan sal vir Aenea sê om in sy arms te kom lê en hulle sal saam dans, maar soos alle kinders baklei hulle soms en dryf my teen die mure uit met hul gekibbel. Tog het ek ’n voorgevoel hulle gaan deur hul lewe groot maats wees.”
Met kuiers by ma en pa se onderneming het Aenea in die pakhuise vol skoonheidsprodukte ’n groot liefde vir grimering ontwikkel.
“Ek laat haar toe om met die produkte wat toepaslik vir haar ouderdom is te speel, en ons sit vir mekaar blinkers en lipstiffie aan."
“Maar verbasend genoeg lyk dit asof Ethan die model en akteur in ons huis gaan wees. Hy het nogal ’n aanleg daarvoor en hou daarvan om fotosessies te doen as hy betaling daarvoor kan kry. Hy sê hy gaan eendag die rykste man op die aardbol wees. Dit maak my nie bang nie, want hy het so ’n goeie hart en sagte siel,” sê Cindy.
“Maar ek sal God vertrou en sien hoe dinge vir hulle uitwerk. Ek sal hulle nooit in ’n rigting druk nie. Ek wil hê hulle moet goedhartig wees en vir ander omgee.
“Dis vir my belangriker dat hulle langs die alleenkind in die biblioteek gaan sit as dat hulle die gewildste kinders in die skool is. Nie ek of Clive was gewilde kinders op skool nie. Ons het nie regtig ons kruin op skool of as tieners bereik nie, maar eers later in die lewe. En dit was die moeite werd.”
Sy vertel dit was vir hulle aanvanklik moeilik om spesiale tyd net vir hulle twee saam te vind tussen hul verpligtings as ouers en albei se besige werkprogram deur.
“Ons gaan af en toe alleen weg of op ’n date en uit saam met vriende. Ek dink die belangrikste is om altyd tyd te maak en saam te lag.”